b'\n_START_ARTICLE_\nHematit\n_START_SECTION_\nEtimologija in zgodovina\n_START_PARAGRAPH_\nIme hematit je nastalo iz gr\xc5\xa1ke besede \xce\xb1\xe1\xbc\xb7\xce\xbc\xce\xb1 (aima), ki pomeni kri. Upra\xc5\xa1eni hematit je lahko tudi rde\xc4\x8de barve in se ravno zaradi tega uporablja tudi kot pigment._NEWLINE_Okra je glina, ki je obarvana z 20-70% hematita. Rde\xc4\x8da okra vsebuje brezvodni hematit, medtem ko rumena okra vsebuje hidratizirani hematit (Fe\xe2\x82\x82O\xe2\x82\x83\xc2\xb7H\xe2\x82\x82O). Okre se uporabljajo predvsem kot obstojni pigmenti v barvnih premazih._NEWLINE_Rde\xc4\x8da kreda, pridobljena iz hematita, je bila ena najstarej\xc5\xa1ih v zgodovini \xc4\x8dlove\xc5\xa1tva. Upra\xc5\xa1eni mineral so prvi\xc4\x8d uporabili pred 164.000 leti prebivalci Pinacle Pointa na ju\xc5\xbeni obali Republike Ju\xc5\xbene Afrike, o\xc4\x8ditno zaradi socialnega razlo\xc4\x8devanja. Ostanke hematita so na\xc5\xa1li tudi na pokopali\xc5\xa1\xc4\x8dih, starih 80.000 let. V bli\xc5\xbeini Rydna na Poljskem in Lovasa na Mad\xc5\xbearskem so odkrili rudnike rde\xc4\x8de krede iz obdobja 5.000 let pred n. \xc5\xa1t., ki so pripadali kulturi z linearno keramiko z zgornjega Porenja._NEWLINE_Bogata le\xc5\xbei\xc5\xa1\xc4\x8da hematita so odkrili tudi na otoku Elbi, ki so se izkori\xc5\xa1\xc4\x8dala vse do obdobja Etru\xc5\xa1\xc4\x8danov.\n_START_SECTION_\nNakit\n_START_PARAGRAPH_\nHematit je bil predvsem v viktorijanskem obdobju (1837\xe2\x80\x931901) izredno priljubljena surovina za izdelavo nakita. V zadnjem \xc4\x8dasu do\xc5\xbeivlja ponoven vzpon, predvsem v zahodnih dr\xc5\xbeavah ZDA._NEWLINE_Uporablja se tudi za izdelavo graviranih gem.\n_START_SECTION_\nZanimivost\n_START_PARAGRAPH_\nEgiptovski arheolog Zaki Hawass je leta 2001 prvi vstopil v nedotaknjeno grobnico pod mestom Bawiti v oazi Bahariya, v kateri naj bi bil pokopan lokalni \xc5\xbeupan. Hawass je v pogrebni sobi odkril 20 centimetrov debelo plast fino upra\xc5\xa1enega hamatita, ki je prekrivala tla in sarkofag. Hematitov prah dra\xc5\xbei ko\xc5\xbeo, o\xc4\x8di in sluznico in pri dovolj dolgi izpostavljenosti povzro\xc4\x8da siderozo. Stari Egip\xc4\x8dani, ki so hematit uporabljali kot barvni pigment, so to njegovo lastnost o\xc4\x8ditno dobro poznali in hoteli z njim prepre\xc4\x8dili izropanje grobnice.\n_START_SECTION_\nMagnetizem\n_START_PARAGRAPH_\nHematit je pod Morinovim prehodom pri 260 K antiferomagneten, med Morinovim prehodom in N\xc3\xa9elovo temperaturo (948 K) antiferomagneten ali rahlo feromagneten, nad N\xc3\xa9elovo temperaturo pa paramagneten._NEWLINE_Zgradba magnetita je bila v 1950. letih predmet ob\xc5\xa1irnih razprav, ker se je pokazal kot feromagneten s Curiejevo temperaturo okrog 1000 K, vendar z izjemno majhnim navorom (0,002 \xc2\xb5B). Dodatno presene\xc4\x8denje je bil prehod pri 260 K v fazo brez neto magnetnega navora. Izkazalo se je, da je sistem v bistvu antiferomagneten, vendar z nizko simetrijo kationskih polo\xc5\xbeajev. Izginitev navora pri temperaturi 260 K je posledica spremembe anizotropije._NEWLINE_Hematit je del kompleksne trdne raztopine oksihidroksidnega sistema, ki ima razli\xc4\x8dne vsebnosti vode, hidroksilnih skupin in nezasedenih substituent, ki vplivajo na mineralove magnetne in kristalno kemijske lastnosti. Skrajni obliki hematita sta protohematit in hidrohematit.\n_START_SECTION_\n\xc5\xbdelezo iz rudni\xc5\xa1ke jalovine\n_START_PARAGRAPH_\nHematit je prisoten v jalovini \xc5\xbeelezovih rudnikov. Nedavno razviti tehnolo\xc5\xa1ki postopek omogo\xc4\x8da namagnetenje \xc5\xbeelezove rude in lo\xc4\x8ditev hematita z mo\xc4\x8dnimi magneti od resni\xc4\x8dne jalovine.'